Zásahy hliadok MsP v 6. týždni 
	V týždni od 8. februára do 14. februára 2010 preverovali hliadky mestskej polície v hlavnom meste 2032 udalostí. Medzi nimi bolo aj 180 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky vodičov voči pravidlám bezpečnosti a plynulosti v cestnej premávke a takýchto priestupkov sa stalo 1396. Na vyhradených parkovacích miestach svoje vozidlá bez oprávnenia parkovať na nich zanechali piati vodiči. V dvoch prípadoch hliadky mestskej polície k zraneným ľuďom privolávali pracovníkov rýchlej zdravotnej pomoci.
	Majitelia psov štatistiku zásahov hliadok mestskej polície doplnili o 45 nových zistení. V oblasti porušovaní verejného poriadku riešili počas týždňa hliadky MsP 21 prípadov. Na telefonáty v ktorých volajúci poukazovali na prejavy rušenia nočného pokoja zasahovali mestskí policajti 8 krát.
	V súvislosti so zabezpečovaním schodnosti chodníkov v zimnom období zistili hliadky mestskej polície počas týždňa 63 priestupkov. Čistota a poriadok na verejných priestranstvách bola ľahostajná pre 77 priestupcov a na zásady ambulantného predaja a trhového poriadku nedbalo 7 tiežpredajcov.
	Pri kontrolách zameraných na dodržiavanie stanovených prevádzkových časov bolo zistených 10 prípadov nedodržania záverečných hodín. Alkoholické nápoje napriek zákazu ich konzumácie na verejných priestranstvách si doprialo 66 priestupcov a fajčiari zákon na ochranu nefajčiarov zakazujúci okrem iného fajčiť cigarety na zastávkach mestskej hromadnej dopravy porušili 69 krát. Na miestne úrady jednotlivé okrskové stanice MsP nahlásili 19 vozidiel, ktoré vykazovali známky autovrakov.
	Najviac priestupkov v sledovanom týždni sa stalo na Fedinovej ulici a to 56. Blokovacie zariadenia na nesprávne parkujúce vozidlá nasadili hliadky 620 krát a vozidlá priestupcov boli správcom komunikácie odstránené z dôvodu tvorenia prekážky v cestnej premávke 123 krát.